O‘zbekistonda 1-fevraldan jarima va to‘lov-kontraktlar miqdori oshadi

Prezident Shavkat Mirziyoyev 30-dekabr kuni 2021-yilgi O‘zbekiston davlat budjetining ijrosini ta’minlash bo‘yicha qarorni imzolagani to‘g‘risida xabar berilgandi. Qarorga ko‘ra, 2021-yil 1-fevraldan boshlab budjet muassasalari va tashkilotlari xodimlarining ish haqi hamda stipendiyalar miqdori 10 foizga oshirildi.

Bloger va huquqshunos Xushnudbek Xudoyberdiyevning yozishicha, Prezident qaroridan kelib chiqib, OTM talabalarining to‘lov-kontraktlari ham 1-fevraldan 10 foizga oshadi.
“Chunki kontraktlar mehnatga haq to‘lashning eng kam miqdoriga bog‘lab qo‘yilgan”, — deya qayd etadi u.
Shuningdek, ta’kidlanishicha, bazaviy hisoblash miqdoriga bog‘langan to‘lovlar ham oshadi. Masalan, ma’muriy jarimalar, soliqlar, davlat bojlari va shu kabi boshqa to‘lovlar.
Ma’lumot uchun 2021-yil 1-fevraldan mehnatga haq to‘lashning eng kam miqdori oyiga 747,3 ming so‘m (679,3 ming so‘m) etib belgilandi. Bazaviy hisoblash miqdori esa 223 ming so‘mdan 245 ming so‘mga ko‘tariladi.
Eslatib o‘tamiz, 2020-yil 1-fevraldan mehnatga haq to‘lashning eng kam miqdori hamda pensiya, stipendiya va nafaqalar o‘rtacha 7 foizga oshirilgan edi. 1-sentabrdan boshlab pensiya va nafaqalar 10 foizga oshirilgan edi.